Document ID: /roh_data/filtered/fineweb-2-filterrobots_roh.jsonl.gz/28092

La scola da Cuira porscha dapi passa 20 onns ina scola primara bilingua. Ils scolars han là instrucziun immersiva. Vul dir: Els emprendan roms d’instrucziun en ina lingua estra. Tenor il linguist Gian-Peder Gregori ha quest'instrucziun surtut in avantatg.
Emprender immersiv è pli sumegliant a l'emprender natiral che blera instrucziun da grammatica.
En la scola bilingua a Cuira vegn ina mesadad dals roms instruida per tudestg e l'autra per rumantsch u talian. Scolars che fan la scola tudestga hajan per exempel mo duas fin trais lecziuns per emna talian. A la fin da la sisavla classa sajan quai tenor il linguist «dus munds» differents puncto cumpetenza linguistica.
Grammatica manchia tuttina
L'instrucziun dal rom rumantsch manca dentant en la scola bilingua a Cuira. Surtut, cura ch'ils uffants èn pli vegls manca lura ina savida pli profunda da la lingua. Vinavant funcziuneschia l'instrucziun immersiva mo, sch'ils linguatgs vegnan er discurrids ordaifer la scola. Ils geniturs dals scolars hajan qua ina rolla impurtanta.
Il linguist Gian-Peder Gregori preferiss perquai in sistem cun instrucziun immersiva, ed a partir da la segunda u terza classa lecziuns da rumantsch.